மாறன் பரமேஸ்வரன் என்ற இந்த போர்ப்படைத் தளபதி சாளுக்கிய மன்னன் இரண்டாம் பீமனைப் போரில் தோற்கச் செய்து அவனுடைய சீட்டிலி நாடு, நெல்லூர் நாடு ஆகியவற்றை வென்று பெருஞ்செல்வங்களை கைப்பற்றினான் என்பதைத் திருவொற்றியூர் சாசனம் குறிப்பிடுகின்றது. வெற்றிக் களிப்புடன் ஆந்திர நாட்டிலிருந்து தஞ்சைக்கு அத்தளபதி தன் படையுடன் திரும்பியபோது திருவொற்றியூர் கோயிலுக்கு வந்து அங்கு அருள்பாலிக்கும் திருவொற்றியூர் மகாதேவரை வழிபட்டதோடு அவர் முன்பு தன் பெயரில் ஒரு நந்தா விளக்கு எரிப்பதற்காக 96 சாவா மூவா ஆடுகளையும் வழங்கினான் என்றும் அச்சாசனம் குறிக்கின்றது.